Invloed van velkleur ondersoek | Netwerk24
Invloed van velkleur ondersoek
Deur Willemien Green 30 April 2021 06:47
Suid-Afrika se inwoners word beskryf as 'n reënboognasie, maar, al is ons 'n kleurvolle nasie, dra ons steeds swaar aan ons skuld en verwyte en gun mekaar nie altyd die son wat oor ons skyn nie.
Our Skin is Not the Problem is 'n groepuitstalling waar kunstenaars deur middel van kuns hul mening oor dié dikwels ongemaklike onderwerp kon gee. Dit kan in die Galerie Noko in Richmond Hill in Gqeberha (Port Elizabeth) besigtig word.
Beeldhoukuns deur Jessica Bothma kan in die Galerie Noko in Gqeberha besigtig word. Foto's: Willemien Green
"Sover bekend, het geen ander liggaamsdeel of karaktertrek van die mens nog ooit soveel reaksie soos velkleur uitgelok nie," sê Usen Obot, eienaar van dié galery. "Ons is verenig sowel as verdeeld as gevolg daarvan.
"Met die uitstalling word kunstenaars uitgedaag om die invloed van 'n mens se velkleur op 'n gemeenskap te ondersoek en dit op 'n persoonlike manier, en met die media en kunsvorm van hul keuse, oor te dra."
Jessica Bothma, Melokuhle Mdlopane, Sikelelo Holose, Sharon Moses, Tema Ndzimandze, Thamsanqa Mfuphi,Vuyokazi Makohliso, Rohini Amratlal, Mthokozisi Xulu, Minenhle Nxele, Alvin Inensiko, Kenneth Ndumiso en Sakhile Mhlongo is die kunstenaars wat aan die uitstalling deelneem. Die uitstalling duur tot 21 Mei. Skakel 041 582 2090 of 073 088 5883 of stuur epos na galerienoko@gmail. com of info@galerienoko.com vir meer inligting.